Odată cu apropierea Paștelui crește cererea pentru carnea de miel. Ciobanii fac front comun și anunță cu nu sunt dispuși să vândă sub 24 de lei/kg în viu. Asta înseamnă aproape 50 de lei/kg pentru carcasă.
Ioan Suciu, crescător de ovine din Făgăraș, județul Brașov, a făcut un apel către colegii oieri: "Clar că fiecare cumpărător ar vrea cât mai puțin să dea, să îi rămână lui mai mult. Și dacă vânzătorul acceptă asta e, tranzacție reușită, de profit fiecare cât știe! Așadar și anul acesta pe acest grup (Grupul Ciobanilor Adevărați n.r) nu vor mai fi acceptate postările cu cumpărători de miei, care oferă sub 24 lei/kilogram în viu! Cu rugămintea cum apare o postare cu prețul mai mic de 24 lei, urgent un raport pe grup! Poate într-un sfârșit vor înțelege și colegi din celelalte grupuri de oieri, să facă la fel și să ținem prețul cât mai aproape de cel corect", a fost mesajul publicat pe grupul de ciobani, potrivit Agrointel.ro.
În schimb, stațiunea de Cercetare – Dezvoltare Popăuți din județul Botoșani vinde 600 de miei la prețul de 22,03 lei/kg în viu.
Conform instituției de cercetare, în prețul pentru consumatori s-a aplicat un adaos de 10%, notează profit.ro.